**ΡΑΨΩΔΙΑ Ω (ΣΤ. 468-677)**

**ΒΑΣΙΚΑ ΘΕΜΑΤΑ**:

1)      Η ικεσία.

2)      Τα πιθάρια του Δία και η κοινή μοίρα των ανθρώπων.

3)      Η λύτρωση του Έκτορα και η κάθαρση του Αχιλλέα

**1η ΕΝΟΤΗΤΑ (στ.468-506)**: Η άφιξη του Πρίαμου στη σκηνή του Αχιλλέα και η ικεσία του προς τον Πηλείδη.

**στ. 468:** ο Ερμής συμβούλευσε τον Πρίαμο να προσπαθήσει να συγκινήσει τον Αχιλλέα θυμίζοντάς του τα αγαπημένα του πρόσωπα.

**στ. 474:**  Ο Αχιλλέας, έπειτα από προτροπή της μητέρας του (Ω 126-132), είχε αποφασίσει να διακόψει τη νηστεία που είχε επιβάλει στον εαυτό του όσο θρηνούσε τον Πάτροκλο. Η έμφαση που δίνεται στο φαγητό (μόλις είχε τελειώσει το δείπνο του), σε συνδυασμό με την κατάπαυση του θρήνου, δηλώνει ότι ύστερα από μια περίοδο θλίψης και βιαιότητας αποκαθίσταται βαθμιαία η ηρεμία στη ζωή του Αχιλλέα.

**στ. 479:** Ο Πρίαμος μπαίνει στη σκηνή χωρίς να τον αντιληφθούν οι άλλοι, στέκεται κοντά στον Αχιλλέα, γονατίζει, του αγκαλιάζει τα γόνατα και του φιλάει τα χέρια.Η ταπείνωση, η αυθόρμητη αντίδραση έξω από τα όρια της απρόσωπης – τυπικής ικεσίας, η τραγική θέση του χαροκαμένου πατέρα που φιλάει τα «ανδροφόνα χέρια» του εχθρού του, αυτά που του έχουν σκοτώσει πολλούς γιους, ξεχωρίζει αυτή τη σκηνή ικεσίας από οποιαδήποτε άλλη και την καθιστά μοναδική· της προσδίδει επίσης έντονη τραγικότητα. Η συμπεριφορά του συγκινεί και ξαφνιάζει.

Το ξάφνιασμα του Αχιλλέα και των συντρόφων του δίνεται με μια **πλατιά παρομοίωση: στίχοι 480-484**.

**Αναφορικό μέρος: 480-482** →Όπως κάποιος που αναγκάζεται να φύγει εξόριστος από τη χώρα του λόγω φόνου και εμφανίζεται ξαφνικά στο αρχοντικό πλούσιου οικοδεσπότη, **έτσι** ξαφνιάστηκε και ο Αχιλλέας → **Δεικτικό μέρος: 482-484**.

Πρόκειται για μοναδική παρομοίωση στην Ιλιάδα, στην οποία μάλιστα οι ρόλοι αντιστρέφονται. Το πρόσωπο στο οποίο προσπέφτει ο ικέτης είναι ο φονιάς, ενώ ο πλούσιος οικοδεσπότης είναι ο ικέτης. Επιπλέον, ο ικέτης Πρίαμος βρίσκεται στη γη του, ενώ το πρόσωπο στο οποίο προσπέφτει, ο Αχιλλέας, είναι εισβολέας στην ίδια του τη χώρα. Και τα δύο αυτά πρόσωπα (ο Πρίαμος και ο άνθρωπος αυτός) βρίσκονται στην πιο μεγάλη δυστυχία, εξαιτίας ενός φόνου: ο Πρίαμος εξαιτίας του φόνου του Έκτορα και ο άνθρωπος εξαιτίας του φόνου ενός συντοπίτη του (από τον ίδιο). Η τόλμη που δείχνουν τα δύο αυτά πρόσωπα, ο Πρίαμος και ο άνθρωπος της ιστορίας, είναι ανάλογη. Η συμφορά τους τους αναγκάζει να δείχνουν τόλμη - πηγαίνουν σε "σπίτι" όπου μπορεί να τους συμβεί κάποιο κακό (ο Αχιλλέας να σκοτώσει τον Πρίαμο ως εχθρό και ο άρχοντας τον άλλο άνθρωπο ως φονιά). Η παρομοίωση τονίζει την ένταση της στιγμής και οπτικοποιεί το ξάφνιασμα του Αχιλλέα και των συντρόφων του.

**Κοινό στοιχείο**: τοξάφνιασμα.

Να σημειωθεί ακόμη ότι η παράτολμη ενέργεια του γέροντα πατέρα μπορεί να χαρακτηριστεί «αριστεία», ανάλογη με αυτήν που οι νεότεροι πραγματοποιούσαν στο πεδίο της μάχης.

**στ. 483 τον θείον:** το επίθετο υπογραμμίζει την εντυπωσιακή παρουσία του Πρίαμου και δικαιολογεί την έντονη έκπληξη που προκάλεσε σε όλους η εμφάνισή του.

**στ. 486 ισόθεε Πηλείδη:** ο τιμητικός χαρακτηρισμός πιέζει ψυχολογικά τον Αχιλλέα να αποδεχθεί την ικεσία. Εξάλλου, όπως έχετε μάθει από την Οδύσσεια οι θεοί ευσπλαχνίζονται τους ικέτες.

**Με τον ικετευτικό του λόγο ο Πρίαμος** δημιουργεί έντονα συγκινησιακή ατμόσφαιρα στοχεύοντας στο συναίσθημα του Αχιλλέα. Του θυμίζει τον πατέρα του, παραλληλίζει τη μοίρα του Πηλέα με τη δική του επιμένοντας στη διαφορά – εκείνος μπορεί να χαίρεται και να ελπίζειαφού περιμένειτο γιο του να γυρίσει**(στίχοι 491-492): επική ειρωνεία**, ο Πρίαμος όμως όχι – εκθέτει το σκοπό του με έμφαση στα πλούσια λύτρα, εκλιπαρεί για συμπόνια επικαλούμενος τους θεούς και τη μνήμη του πατέρα του, στοιχείο κλειδί της σκηνής με το οποίο κλείνει έτσι όπως άνοιξε το λόγο του.

**στ. 498 ο Άρης:** ίσως για να μην εξοργίσει τον Αχιλλέα, ο Πρίαμος αποδίδει την απώλεια των παιδιών του στον πόλεμο. Ο Αχιλλέας όμως παρακάτω (Ω 520) δεν αρνείται αυτή την ευθύνη.

**στ. 498-499 μόνος την πόλη φύλαγε:** τονίζεται η μοναδικότητα και η γενναιότητα του Έκτορα. Επίσης, γίνεται υπαινιγμός στην πτώση της Τροίας μετά το δικό του θάνατο.

Η Ιλιάδα "ανοίγει" με μια ικεσία (του Χρύση) και "κλείνει" με μια άλλη (του Πρίαμου).

**Οι δύο ικεσίες μοιάζουν στα εξής σημεία**:

1. Διατυπώνονται από δύο ηλικιωμένα πρόσωπα, που είναι σημαντικοί άρχοντες - ιερέας και βασιλιάς. Έρχονται και οι δύο με λύτρα στο εχθρικό στρατόπεδο για να απελευθερώσουν - να πάρουν στην πατρίδα τα παιδιά τους (τη σκλάβα Χρυσηίδα και το νεκρό ήρωα Έκτορα).
2. Και τα δύο ηλικιωμένα πρόσωπα πέφτουν ως ικέτες στα πόδια των ανθρώπων που έχουν αρμοδιότητα να εκπληρώσουν την επιθυμία τους (οι Ατρείδες, ο Αχιλλέας).
3. Παρουσιάζονται στους αρμόδιους μέσα στο δικό τους "φυσικό χώρο" (οι Ατρείδες βρίσκονται στη συνέλευση, ο Αχιλλέας στη σκηνή του).

**Οι δύο ικεσίες διαφέρουν στα εξής σημεία**:

1. Ο Χρύσης δεν πετυχαίνει αμέσως την απελευθέρωση της (ζωντανής) κόρης του. O Πρίαμος πετυχαίνει την άμεση απόδοση του νεκρού γιου του.
2. Ο Χρύσης, μετά την αποτυχία του, ζητάει τη συμπαράσταση του θεού (Απόλλωνα). Ο Πρίαμος από την αρχή της προσπάθειάς του συνοδεύεται από ένα θεό (τον Ερμή).
3. Το επεισόδιο του Χρύση είναι στοιχείο δέσης - πλοκής της Ιλιάδας. Το επεισόδιο του Πρίαμου οδηγεί προς τη λύση της Ιλιάδας.
4. Ο Πρίαμος αναγκάζεται να φιλήσει τα χέρια του μεγαλύτερου εχθρού του.

**2η ΕΝΟΤΗΤΑ (στ.507-551)**: Η συγκίνηση του Αχιλλέα και οι παρηγορητικοί του λόγοι προς τον Πρίαμο.

Ο Αχιλλέας λυγίζει στη θύμηση του πατέρα του, που ούτε νεκρό δε θ’ αγκαλιάσει το μοναχογιό του και απωθεί με στοργή από την ταπεινωτική στάση του ικέτη τον γέροντα. Κανονικά θα έπρεπε ο ήρωας να πιάσει το χέρι του γονατισμένου ικέτη, να τον σηκώσει αμέσως και να τον βάλει να καθίσει, όπως τελικά θα γίνει παρακάτω (στ. 515, 522).

Ο Αχιλλέας συμπονά τον Πρίαμο και σε μια συγκλονιστική σκηνή οι δύο άντρες ξεσπούν σε κλάματα ο καθένας για το δικό του καημό: **αντιπολεμικό μήνυμα του Ομήρου: οι συνέπειες του πολέμου είναι άσχημες για νικητές και νικημένους.**Οι δυο τους θα θρηνήσουν μαζί. Η οργή του Αχιλλέα μετατρέπεται σε θλίψη και η θλίψη του Πριάμου σε συγχώρεση.

Εκδηλώνει τον οίκτο και το θαυμασμό του για την τόλμη και το κουράγιο του Πρίαμου. →Επικίνδυνη και παράτολμη η επίσκεψή του γέροντα πατέρα στη σκηνή του Αχιλλέα (**στ. 519-521, 559-571, 583-586, 651-656**).

Τον συμβουλεύει να οπλιστεί με υπομονή και καρτερία αποδεχόμενος τον πόνο του θανάτου ως συνοδευτικό της ανθρώπινης μοίρας.Στον παρηγορητικό λόγο του Αχιλλέα προς τον Πρίαμο βασικό ρόλο παίζει **η καρτερία ως τρόπος αντίδρασης στα βάσανα, καθώς και η άποψη ότι ο πόνος είναι κοινός για όλους τους ανθρώπους.**Τον παρηγορεί αποδίδοντας ξεκάθαρα την ευθύνη για το κακό στους θεούς.

**Ο μύθος των δυο πιθαριών έχει γνωμικό χαρακτήρα**, εκφράζει δηλαδή τη γενική άποψη ότι σε όλους τους θνητούς αναλογεί, σύμφωνα με τη θεϊκή βούληση, ένα αναπόφευκτο μερίδιο βασάνων. Όμως μερικοί άνθρωποι βρίσκονται σε χειρότερη μοίρα, επειδή είναι συνεχώς δυστυχισμένοι, σε αντίθεση με άλλους που περνούν περιόδους δυστυχίας και ευτυχίας. Οι στοχασμοί του Αχιλλέα ταιριάζουν τόσο με τη ζωή του Πηλέα (535-542) και του Πρίαμου (543-548) όσο και με την τωρινή κατάσταση του ίδιου του ήρωα. Το γεγονός ότι ο Αχιλλέας ευσπλαχνίζεται τον Πρίαμο δηλώνει ότι **έχει αποδεχθεί τον πόνο ως αναπόσπαστο στοιχείο της ανθρώπινης ζωής (στ. 525-526) και επομένως έχει συμβιβαστεί με την ιδέα του θανάτου του Πάτροκλου.**

**3η ΕΝΟΤΗΤΑ: στ.552-595:** Η περιποίηση και η ετοιμασία του άψυχου σώματος του Έκτορα.

**στ. 553-558:**Στη δευτερολογία του ο Πρίαμος ξεθαρρεύει χάρη στην απροσδόκητα συμπονετική ανταπόκριση του Αχιλλέα, εκφράζει αδημονία να δει το νεκρό γιο του, προτρέπει τον Αχιλλέα να πάρει τα δώρα και να τα χαρεί στην πατρίδα του **(επική ειρωνεία, στ.556-7)** ευγνωμονώντας τον για τη γενναιοψυχία του να του χαρίσει τη ζωή. Η άρνηση του Πριάμου να καθίσει δημιουργεί ένταση και αγωνία, καθώς ο Αχιλλέας, παρά τον αποστασιοποιημένο και γνωμικό λόγο που προηγήθηκε, αντιδρά έντονα (559-570), για μια στιγμή αγριεύει, γίνεται και πάλι σκληρός, εκρηκτικός, οξύθυμος. Μιλάει στον Πρίαμο με ψυχρότητα και τον απειλεί ότι αν τον εξαγριώσει θα παραβεί την προσταγή του Δία να δώσει για ταφή το σώμα του Έκτορα. H άρνηση του αποτελεί μια μορφή προσβολής του κανόνα της φιλοξενίας.

**στ. 559 με άγριο βλέμμα:** η έκφραση, όπως και οι στ. 568-572 και 585-586, αποκαλύπτουν ότι το κλίμα είναι ακόμη επισφαλές για τον Πρίαμο, εξαιτίας της συναισθηματικής φόρτισης του Αχιλλέα και των αλληλοσυγκρουόμενων αισθημάτων του (εκδικητική μανία, αλλά και επιθυμία να σεβαστεί τον ικέτη). Εντούτοις ο ήρωας δείχνει αξιοθαύμαστη αυτοσυγκράτηση. Η αντίδρασή του προκαλεί το φόβο του Πριάμου (**571**).

**στ. 572:**Βγαίνοντας από τη σκηνή ο Αχιλλέας παρομοιάζεται και πάλι με λιοντάρι, δείχνοντας από τη μια τη διάθεσή του και από την άλλη τον κίνδυνο και τη δύναμη, την ευγένεια και τη βία που ενυπάρχουν σ’ αυτόν.

**στ. 578-580:**Οι σύντροφοι του Αχιλλέα αδειάζουν την άμαξα του Πρίαμου από τα λύτρα.

**στ. 583-586:** Οι στίχοι αυτοί δικαιολογούν την αιτία για την οποία ο Πρίαμος δεν πρέπει να δει τον Έκτορα.

**στ. 587-588:** Οι δούλες παίρνουν το σώμα του Έκτορα που  δέχεται τις πρώτες νεκρικές τιμές στο στρατόπεδο των Αχαιών. Το καθαρτήριο λουτρό ήταν τυπικό μοτίβο σε σκηνές φιλοξενίας και σε νεκρικές τελετές. Στην προκειμένη περίπτωση ωστόσο, το λουτρό δε χρειαζόταν, αφού το νεκρό σώμα του Έκτορα είχε διατηρηθεί καθαρό και αναλλοίωτο ύστερα από τη φροντίδα των θεών. Αυτό είχε βεβαιώσει και στον Πρίαμο οΕρμής: (Ω στ.413-420)

(Σύμφωνα με τις αντιλήψεις του ομηρικού κόσμου για το θάνατο, μέσω της κηδείας η ψυχή μεταβαίνει στον οίκο του Άδη, ενώ το σώμα, που είναι φθαρτό, παραδίδεται στη φθο­ρά. Οι αρχαίοι

για να προστατέψουν το νεκρό από τη σήψη έπλεναν το σώμα του, το άλειφαν με λάδι και το έντυναν με σάβανα. Αν το σώμα είχε τραύματα, το εξάγνιζαν ραντίζοντας το με αλεύρι.)

**στ. 588-589:**Ο ίδιος ο Αχιλλέας σηκώνει το σώμα του Έκτορα και το τοποθετεί στο νεκρικό κρεβάτι αναγνωρίζοντας έτσι την ανδρεία και τη φιλοπατρία του. Με την πράξη αυτή οι ακροατές δεν μένουν με την εντύπωση ότι ο Αχιλλέας είναι σκληρός και απάνθρωπος. Αποκαλύπτονται τα προτερήματα του: ανθρωπιά, αξιοπρέπεια, ευγένεια, ιπποτισμός, μεγαλοψυχία. Ο Αχιλλέας έχει την ευκαιρία να αποκτήσει υστεροφημία. Είναι φανερή η διάθεση του ποιητή να μην αφήσει τον Αχιλλέα ηθικά ακάλυπτο.Ο λόγος και η συμπεριφορά του ήρωα οδηγούν στην κάθαρση του μετά την απάνθρωπη και ιδιαίτερα σκληρή συμπεριφορά του απέναντι στο νεκρό Έκτορα.

Ο Αχιλλέας είχε ορκιστεί ότι δεν θα επιτρέψει την ταφή του Έκτορα. Μη μπορώντας λοιπόν να εξηγήσει στο φίλο του τους λόγους της μεταστροφής του, πιάνεται από μια πεζή δικαιολογία, που μπορεί όμως να ικανοποιήσει τον Πάτροκλο και είναι σύμφωνη με το πνεύμα της εποχής που δεν μπορεί ακόμα να δει την ηθική ικανοποίηση ανεξάρτητη από την υλική.Επικαλείται τα πλούσια δώρα που του έδωσε ο Πρίαμος και υπόσχεται στον Πάτροκλο ότι θα του προσφέρει ένα μέρος από τα λύτρα.

**4η ΕΝΟΤΗΤΑ (στ.596-633):** Το δείπνο του Αχιλλέα και του Πρίαμου.

Ο Αχιλλέας ολοκληρώνει τη φιλοξενία προσφέροντας στον Πρίαμο δείπνο.Το φαγητό, τυπικό στοιχείο φιλοξενίας, ενισχύει τους δεσμούς συμπάθειας και φιλίας ανάμεσα στον Αχιλλέα και στον Πρίαμο. Επιπλέον το φαγητό δηλώνει ότι οι άνθρωποι πρέπει να μάθουν να ζουν με τον πόνο τους.

Ο Αχιλλέας καταφεύγει στο μύθο της Νιόβης, που έφαγε και εκείνη, αν και είχε θάψει τα δώδεκα παιδιά της.

**Ομοιότητες Νιόβης-Πρίαμου**

Η Νιόβη είχε πολλά παιδιά- το ίδιο και ο Πρίαμος. Ο Απόλλωνας και η Άρτεμη τιμώρησαν τη Νιόβη για την ύβρη της- Ο Αχιλλέας  τιμώρησε τον Έκτορα για την ύβρη του. Τα παιδιά της Νιόβης έμειναν άταφα για πολλές ημέρες-το ίδιο και ο Έκτορας. Οι θεοί λυπήθηκαν τη Νιόβη και έθαψαν τα παιδιά της- Ο Αχιλλέας λυπήθηκε τον Πρίαμο και έδωσε το σώμα του Έκτορα για ταφή.

**Ο μύθος της Νιόβης: επιβράδυνση** που κάνει τον Πρίαμο να καταλάβει ότι  ο  Έκτορας είναι πια λυτρωμένος.

**Στίχος 620: προοικονομεί**το θρήνο για τον Έκτορα στην Τροία.

**Ο Αχιλλέας και ο Πρίαμος δειπνούν και η σκηνή ολοκληρώνεται με τους δύο άντρες να αλληλοθαυμάζονται, (**ο Αχιλλέας εκφράζει το θαυμασμό του στην αγαθή μορφή και τα γνωστικά λόγια του συνετού γέροντα) **να δείχνουν τη μεγαλοψυχία τους και τον ανθρωπισμό τους: Ο Όμηρος είναι υπέρ της συμφιλίωσης ανθρώπων και λαών.Καταδικάζεται ο πόλεμος που χωρίζει τους ανθρώπους.**

**5η ΕΝΟΤΗΤΑ (στ.634-633)**: Οι υποσχέσεις του Αχιλλέα στον Πρίαμο και η απόσυρση για ύπνο.

Ο Πρίαμος και ο Αχιλλέας είναι πλέον συμφιλιωμένοι και ανακουφισμένοι: ο Πρίαμος γιατί θα πάρει το νεκρό σώμα του γιου του και ο Αχιλλέας γιατί λυτρώθηκε από το πάθος της εκδίκησης και έδειξε την ανθρώπινη πλευρά του.

Ο Πρίαμος εκφράζει την ανάγκη να κοιμηθεί αφού τόσες μέρες είναι άυπνος.

**στ. 641:** ενέργεια ένδειξης πένθους. Και ο Αχιλλέας είχε ορκιστεί να μη λουστεί πριν από την ταφή του Πάτροκλου (Ψ 40-45).

Ο Αχιλλέας θέλει να προστατεύσει τον Πρίαμο και του ζητάει να κοιμηθεί έξω από τη σκηνή του.

Ο Αχιλλέας ζητάει από τον Πρίαμο να του πει πόσες ημέρες χρειάζεται για την ταφή του γιου του. Ο Πρίαμος απαντά ότι χρειάζονται 11 ημέρες: εννέα ημέρες για το θρήνο, μία ημέρα για την ταφή και το τραπέζι της παρηγοριάς, μία ημέρα για να υψώσουν τον τάφο. Την 12η ημέρα μπορεί να ξαναρχίσει ο πόλεμος. (στίχοι 662-668: **προοικονομία** για όσα θα ακολουθήσουν σχετικά με την ταφή του Έκτορα).

Ο Αχιλλέας υπόσχεται ότι όλα θα γίνουν όπως πρέπει και η συμφωνία τους  επισφραγίζεται με μία φιλική χειραψία.

Ο Αχιλλέας και ο Πρίαμος κοιμούνται κάτω από την ίδια στέγη: ολοκληρώνονται οι σκηνές συμφιλίωσης των δύο αντρών.

**Συμπέρασμα:**με τη λύτρωση του Έκτορα ο Αχιλλέας αποκαθίσταται ηθικά και ανυψώνεται στη συνείδησή μας. Δεν είναι μόνο ο σκληρός και ανελέητος πολεμιστής, αλλά διαθέτει ανθρωπιά, ιπποτικό πνεύμα, μεγαλοψυχία και ευγενικό ήθος.

**στ. 676-677:** Ο Αχιλλέας για άλλη μια φορά ακολουθεί τη συμβουλή της μητέρας του. Ο ύπνος στο πλευρό της Βρισηίδας, της γυναίκας που υπήρξε η αφορμή της μήνιδος και της αναστάτωσης, είναι μια ακόμη ένδειξη ότι η ζωή του ήρωα ξαναβρίσκει τον κανονικό της ρυθμό, ύστερα από μια περίοδο οργής και ανεξέλεγκτης θλίψης. Εξάλλου, με τον κοινό ύπνο Αχιλλέα και Πρίαμου κάτω από την ίδια στέγη ολοκληρώνονται οι σκηνές συμφιλίωσης των δύο αντρών και αναγνώρισης των δικαιωμάτων του νεκρού Έκτορα.

**Ομηρικός ανθρωπισμός**

* Ο κοινός θρήνος Πρίαμου, Αχιλλέα (στ. 510-513) φανερώνει την κοινή μοίρα του πολέμου για νικητές και ηττημένους. Ο πόνος ενώνει δυο ανθρώπους που τους χωρίζουν τόσα πολλά.
* Ο Αχιλλέας, ήρωας που αφάνισε πλήθος εχθρών, ομολογεί με στοχαστική διάθεση τον πόνο του κατακτητή μακριά από την πατρίδα, τα αγαπημένα πρόσωπα, τις χαρές της ειρηνικής ζωής. Διπλή η συμφορά του πολέμου, καθώς ο κατακτητής βασανίζει και βασανίζεται. (στ.541-542)
* Ο αλληλοθαυμασμός Πρίαμου – Αχιλλέα (στ. 630-633). Πίσω από τον εχθρό ο άνθρωπος που αξίζει τιμή, θαυμασμό. Αποκορύφωμα του ανθρώπινου μεγαλείου.
* Η φιλική χειραψία του τέλους και ο κοινός ύπνος κάτω από την ίδια στέγη Πρίαμου – Αχιλλέα αποτελούν έμμεση κατάθεση των φιλειρηνικών θέσεων του ποιητή που μέσα σ’ ένα σκληρό πολεμικό έπος τάσσεται υπέρ της συμφιλίωσης ανθρώπων και λαών.

**ΧΑΡΑΚΤΗΡΙΣΜΟΣ ΠΡΟΣΩΠΩΝ (ΗΘΟΓΡΑΦΗΣΗ)**

**ΑΧΙΛΛΕΑΣ**

Στη σκηνή αυτή ο Αχιλλέας αποδεικνύει ότι είναι ο πρωταγωνιστής της Ιλιάδας. Η καλοσύνη, η ανωτερότητα και η τρυφερότητά του κυριαρχούν σε όλες τις ενέργειές του. Συγκινείται και συμπάσχει με τον Πρίαμο, καταφέρνοντας να παραμερίσει το δικό του πόνο. Φανερώνει τη μεγάλη του μεγαλοψυχία παραχωρώντας στον Πρίαμο όσες μέρες χρειάζεται για να αποδώσει τις νεκρικές τιμές στο παιδί του. Τώρα που καταλάγιασε μέσα του η εκδικητική μανία απέδειξε ότι μπορεί να προβαίνει σε ηρωικές πράξεις όχι μόνο στη διάρκεια του πολέμου, αλλά και σε απλές εκδηλώσεις της ζωής.

**ΠΡΙΑΜΟΣ**

Ο γέροντας πατέρας μπαίνει στη σκηνή του Αχιλλέα άφοβος και έτοιμος να υποστεί τα πάντα, προκειμένου να πάρει το νεκρό παιδί του. Είναι συντετριμμένος και απογοητευμένος, όμως με έξυπνο τρόπο συγκινεί τον Αχιλλέα , για να κερδίσει τη συμπάθειά του. Δε διστάζει να ταπεινωθεί μπροστά στον νεότερο Αχιλλέα, να τον παρακαλέσει για να πετύχει το σκοπό του. Σε όλη τη σκηνή γίνεται εμφανές το ηθικό μεγαλείο του Πρίαμου.

**Οι σκηνές που αποκαλύπτουν τη φιλάνθρωπη μεταστροφή του ήρωα και την αποδοχή της ικεσία του Πριάμου είναι οι εξής**:

1. απωθεί απαλά τον Πρίαμο, ενώ παραδίδονται και οι δύο στο θρήνο, καθώς θυμούνται τα αγαπημένα τους πρόσωπα που έχουν πια χαθεί.
2. τον οδηγεί να καθίσει και προσπαθεί να τον παρηγορήσει.
3. αποφασίζει να του παραδώσει το γιο του, αφού πρώτα διατάζει να περιποιηθούν τη σορό του, και μάλιστα επιμελείται ο ίδιος το νεκρό τοποθετώντας τον πάνω στην άμαξα.
4. του προσφέρει τη φιλοξενία του καλώντας τον να δειπνήσει.
5. του στρώνει να κοιμηθεί στον προθάλαμο της σκηνής του.

**ΙΔΕΟΛΟΓΙΚΑ ΣΤΟΙΧΕΙΑ - ΑΝΤΙΛΗΨΕΙΣ ΓΙΑ ΤΗ ΖΩΗ**

1. Πριν από την ταφή ο νεκρός τοποθετούνταν πάνω σε κλίνη και γινόταν ένα λαϊκό προσκύνημα (στ. 721-723). Ο νεκρός μοιρολογούνταν για να τιμηθεί ή για να αποκατασταθεί η τιμή του, αν είχε πεθάνει ατιμασμένος.
2. Η τελετή της ταφής είναι ο ύστατος φόρος τιμής για το νεκρό.
3. Η διάρκεια των νεκρικών τιμών συνδέεται με τη φήμη και την αξία του τιμώμενου νεκρού.
4. Τα στερνά λόγια του ετοιμοθάνατου είναι παρηγοριά για τους δικούς του (στ. 745-746).
5. Οι αιχμάλωτοι πολέμου, άντρες και γυναίκες, πουλιόνταν συνήθως ως δούλοι και θεωρούνταν τα πιο πολύτιμα λάφυρα.
6. Οι αρχαίοι πίστευαν πως τον ξαφνικό θάνατο των ανδρών τον προκαλούσε ο Απόλλωνας με τα βέλη του (στ. 760). Για τον αιφνίδιο θάνατο των γυναικών υπεύθυνη ήταν η Άρτεμη.
7. Αυτούς που εκτιμούν και αναγνωρίζουν οι άνθρωποι τους αγαπούν και οι θεοί.
8. Οι θεοί βρίσκουν τρόπο να δείξουν την αγάπη τους στους ανθρώπους.